Սաիֆ Ալի Խան

Սաիֆ Ալի Խան (բենգալի` সাইফ আলি খান, ), հնդիկ կինոդերասան և պրոդյուսեր։ Արժանացել է Filmfare Awards մրցանակի` լավագույն դեբյուտի, տղամարդու լավագույն երկրորդ պլանի դերի և լավագույն կատակերգական դերի համար։

Կենսագրություն 
Սաիֆ Ալի Խանը ծնվել է Պատաուդիի նաբոբ և կրիկետի Հնդկաստանի հավաքականի նախկին ավագ Մանսուր Ալի Խանի և հայտնի դերասանուհի Շարմիլա Թագորի ընտանիքում։ Շարմիլա Թագորը ամուսնանալուց հետո ընդունել էր իսլամ և փոխել իր անունը՝ կրելով բեգում Այեշա Սուլթանա անվանումը։ Սաիֆն ունի երկու կրտսեր քույր՝ Սաբա Ալի Խանը և դերասանուհի Սոհա Ալի Խանը։ Սաիֆ Ալի Խանը Մադհյա Պրադեշ նահանգում գտնվող Բհոպալ նախկին իշխանության և Հարյանա նահանգի Պատաուդիի (Գուրգաոն քաղաք) երկու թագավորական տների ժառանգորդն է։

Նրա մանկությունն անցել է Ղուրանի ընթերցանություններով, քանի որ տատը հետևում էր թոռան կրոնական կրթություն ստանալուն։ Սկզբում սովորել է Lawrence School Sanawar դպրոցում, հետագայում հոր հետքերով ուսումը շարունակել է Անգլիայում ` տղաների համար նախատեսված Winchester College քոլեջում։

Սաիֆ Ալի Խանի կինոդեբյուտը կայացել է 1992 թվականին նկարահանված «Չգրված օրենք» ֆիլմում։ Իր հաջորդ՝ 1993 թվականին նկարահանված «Սիրահարված թափառաշրջիկը» կինոնկարի համար նա ստացել է Filmfare Awards մրցանակ՝ տղամարդու լավագույն դեբյուտի համար։ Բեկումնային էր նրա դերը «Սիրո հետ չեն կատակում» (1994 թ.) կինոնկարում, որտեղ նրա խաղընկերներն էին Կաջոլն ու Ակշայ Կումարը։ Այդ ֆիլմը նրա առաջին հիթն էր։ Նրա հաջողված ֆիլմերից էին «Մի փորձիր ինձանից լավ խաղալ» (1994 թ.), «Կարոտող սիրտը» (1995 թ.), «Եղբայրական կապեր» (1999 թ.), «Մեզ չեն բաժանի» (1999 թ.) և «Թեթևամիտ աղջնակը» (2000 թ.) կինոնկարները։ Կինոքննադատների կողմից դրականորեն է բնութագրվել նրա դերը «Սիրող սրտեր» (2001 թ.) կինոնկարում։ Այդ ֆիլմից հետո նա նկարահանվել է բազմաթիվ շահութաբեր կինոնկարներում։ Դրանցից արժե հիշատակել «Կգա վաղը թե ոչ» (2003 թ.), «Դու և ես» (2004 թ.) և «Սալամ Նամաստե» (2005 թ.) ֆիլմերը։ Կինոքննադատների կողմից դրականորեն էին գնահատվել նաև նրա կերտած բացասական դերակատարումները «Խաբված կնոջ վրեժը» (2004 թ.) և «Սիրո հրեշտակը» (2005 թ.) ֆիլմերում։ 2006 թվականին նա նկարահանվել է «Գաղտնի մտադրություններ» և «Օմկարա» կինոնկարներում։ «Օմկարա» ֆիլմում կերտած չարագործի կերպարի համար նա ստացել է բազմաթիվ մրցանակներ։

2005 թվականին բոլիվուդյան շատ աստղերի հետ Սաիֆ Ալի Խանը մասնակցել է HELP! Telethon Concert-ին՝ 2004 թվականին Հնդկական օվկիանոսում տեղի ունեցած երկրաշարժից տուժածների համար գումար հավաքելու նպատակով։ Նա մասնակցել է նաև երկու մեծ շուրջերկրյա արշավներին, որին մասնակցում էին Շահրուխ Խանը, Ռանի Մուքհերջին, Պրեիտի Զինտան, Արջուն Ռամպալը և Պրիյանկա Չոպրան։ Արշավները ներկայացվել են աշխարհի 19 բեմերում և անցել են մեծ հաջողությամբ։ 2006 թվականին Սաիֆ Ալի Խանը հյուրախաղերով կրկին հանդես է եկել մասնակցելով Heat 2006 համերգներին, որն ունեցել է հաջողություն ամբողջ աշխարհում։

Անձնական կյանքը 
1991 թվականին Սաիֆ Ալի Խանը ամուսնացել է դերասանուհի Ամրիտա Սինգհի հետ։ Դա անակնկալ էր բոլորի համար, քանի որ Ամրիտան 12 տարով մեծ էր Սաիֆից։ 13 տարվա ամուսնական կյանքի ընթացքում նրանք ունեցել են երկու երեխա՝ մեկ դուստր և մեկ որդի։ 2004 թվականին ամուսնալուծվել են, երեխաները ապրում են Ամրիտայի հետ։

2012 թվականին Սաիֆ Ալի Խանն ամուսնացել է դերասանուհի Կարինա Կապուրի հետ։

Ֆիլմագրության ընտրանին

Ծանոթագրություններ 

Հնդիկ դերասաններ
Հնդիկ կինոդերասաններ
Հնդիկ պրոդյուսերներ
Հեռուստատեսային դերասաններ